钦定古今图书集成/理学汇编/经籍典/第088卷 > 日知录 > 《妣》
## 钦定古今图书集成/理学汇编/经籍典/第088卷 > 日知录 > 《妣》

《尔雅》：父曰考，母曰妣。愚考古人自祖母以上通谓之
妣。经文多以妣对祖而并言之，若《诗》之云“似续妣祖，
烝畀祖妣。”《易》之云“过其祖，遇其妣”是也。《左传》昭十年：
“邑姜，晋之妣也。”平公之去邑姜，盖二十世矣。

《仪礼、士昏礼》：“勗帅以敬先妣之嗣。” 盖继世主祭之通辞。

“过其祖，遇其妣”，据文义，妣当在祖之上。不及其君。“遇
其臣”，臣则在君之下也。昔人未论此义，周人以姜嫄
为妣。

《周礼大司乐》注：“周人以后稷为始祖，而姜嫄无所配，是以特立庙祭之，谓之閟宫。”

《周语》谓之“皇妣太姜”，是以妣先乎祖。《周礼大司乐》：享
先妣在享先祖之前。而斯干之诗曰：“似续妣祖。”笺曰：
“妣，先妣，姜嫄也。祖，先祖也。”或乃谓变文以协韵，是不
然矣。〈朱子本义以晋六二为享先妣之吉占〉或曰，《易》爻何得及此？夫帝
乙《归妹》，箕子之明夷，“王用亨于岐山”，爻辞屡言之矣。
《易》本《周易》，故多以周之事言之。《小畜》卦辞“密云不雨，
自我西郊”，《本义》，我者，文王自我也。